b'\n_START_ARTICLE_\nServicedesign\n_START_PARAGRAPH_\nServicedesign kan defineres som de ber\xc3\xb8ringsflader, der er mellem udbyder og slutbruger. Det kan b\xc3\xa5de v\xc3\xa6re fysiske ber\xc3\xb8ringsflader s\xc3\xa5som en h\xc3\xa6veautomat hos banken, men det kan ogs\xc3\xa5 v\xc3\xa6re immaterielle forhold som effektiv online selvbetjening. Resultatet af servicedesign er den faktiske oplevelse af serviceniveauet hos slutbrugeren._NEWLINE_Servicedesign er en sammens\xc3\xa6tning af allerede velkendte designdiscipliner kombineret med etnologiske metoder, hvor brugerne involveres i stadig stigende omfang. Det kr\xc3\xa6ver et t\xc3\xa6t samspil mellem b\xc3\xa5de antropologer, sociologer og analytikere samt designere for at n\xc3\xa5 frem til en forst\xc3\xa5else af adf\xc3\xa6rd og behov, der efterf\xc3\xb8lgende kan oms\xc3\xa6ttes til nye servicetilbud til kunderne, som betyder en endnu bedre oplevelse \xe2\x80\x93 og dermed mulighed for at opn\xc3\xa5 en konkurrencem\xc3\xa6ssig fordel.'